Activitatea Vămii Arad - de interior - este paralizată, luni, din cauza unor probleme la reţeaua informatică, ce ar fi cauzate de un atac informatic care ar afecta toate vămile de interior din vestul ţării, potrivit unor surse din cadrul instituţiei. Zeci de automarfare aşteaptă efectuarea formalităţilor, dar nu se ştie când va putea fi reluată activitatea.

Foto: Arad Live

Surse din cadrul Vămii Arad au declarat, luni, pentru News.ro, că toate computerele au fost oprite din cauza unui atac informatic, astfel că activitatea este complet blocată.

Conform surselor citate, ordinul de deconectare a sistemelor de la reţeaua proprie de comunicare (intranet) a fost primit de la conducerea Regionalei Vamale Timişoara, de care aparţin şi vămile arădene.

„Vineri, sistemele mergeau bine. Azi (luni - n.r.), când am ajuns la lucru, am fost nevoiţi să oprim toate computerele din vama de interior Arad, astfel că nu se mai poate lucra. Se pare că este vorba de un atac informatic. Nu ştim cât va dura această situaţie”, a declarat sursa citată.

În curtea Vămii Arad sunt deja aproximativ 30 de automarfare care aşteaptă efectuarea formalităţilor.

”Vă daţi seama că este abia începutul zilei. Dacă nu se reia activitatea câteva ore, aici vor fi cozi mari de TIR-uri”, a mai spus sursa citată.

În Vama Arad lucrează 16 angajaţi, pe aproximativ 20 de computere.